Document ID: 32005L0051

KOMISJONI DIREKTIIV 2005/51/EÜ,
7. september 2005,
millega muudetakse Euroopa Parlamendi ja nõukogu direktiivi 2004/17/EÜ XX lisa ja direktiivi 2004/18/EÜ VIII lisa riigihangete kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 31. märtsi 2004. aasta direktiivi 2004/17/EÜ, millega kooskõlastatakse vee-, energeetika-, transpordi- ja postiteenuste sektoris tegutsevate tellijate hankemenetlused, (1) eriti selle artikli 70 lõiget b,
võttes arvesse Euroopa Parlamendi ja nõukogu 31. märtsi 2004. aasta direktiivi 2004/18/EÜ ehitustööde riigihankelepingute, asjade riigihankelepingute ja teenuste riigihankelepingute sõlmimise korra kooskõlastamise kohta, (2) eriti selle artikli 79 lõike 1 punkti b,
ning arvestades järgmist:
(1)
Direktiivi 2004/17/EÜ XX lisas sätestatakse, et kõnealuse direktiivi artiklites 41, 42, 43 ja 63 osutatud teated tuleb esitada sellises vormis, nagu on nõutud 13. septembri 2001. aasta komisjoni direktiiviga 2001/78/EÜ, millega muudetakse nõukogu direktiivi 93/36/EMÜ IV lisa, nõukogu direktiivi 93/37/EMÜ IV, V ja VI lisa, nõukogu direktiivi 92/50/EMÜ, mida on muudetud direktiiviga 97/52/EÜ, III ja IV lisa ning nõukogu direktiivi 93/38/EMÜ, mida on muudetud direktiiviga 98/4/EÜ (direktiiv tüüpvormide kasutamise kohta hanketeadete avaldamisel), XII-XV, XVII ja XVIII lisa. (3) Direktiivi 2004/18/EÜ VIII lisas sätestatakse sarnaselt, et kõnealuse direktiivi artiklites 35, 58, 64 ja 69 osutatud hanketeated tuleb esitada direktiiviga 2001/78/EÜ nõutud vormis.
(2)
Kuna direktiivis 2001/78/EÜ sätestatud tüüpvormides ei ole piisavalt arvesse võetud direktiividega 2004/17/EÜ ja 2004/18/EÜ nõutud teavet, siis rakendusmeetmetega sätestatakse uued tüüpvormid Selle tagajärjena ei kehti direktiivi 2004/17/EÜ XX lisas ja direktiivi 2004/18/EÜ VIII lisas direktiivile 2001/78/EÜ osutavad viited.
(3)
Seetõttu tuleks direktiive 2004/17/EÜ ja 2004/18/EÜ vastavalt muuta.
(4)
Käesoleva direktiiviga ettenähtud meetmed on kooskõlas riigihangete nõuandekomitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 2004/17/EÜ XX lisa punkti 1 alapunktis a asendatakse esimene lause järgmisega:
“Ostjad peavad saatma artiklites 41, 42, 43 ja 63 osutatud teated Euroopa Ühenduste Ametlike Väljaannete Talitusse vastavalt artikli 68 lõikes 2 sätestatud menetlusele komisjoni vastuvõetud rakenduseeskirjadega kehtestatud vormis.”
Artikkel 2
Direktiivi 2004/18/EÜ VIII lisa punkti 1 alapunktis a asendatakse esimene lause järgmisega:
“Hankekorraldaja peab saatma artiklites 35, 58, 64 ja 69 osutatud teated Euroopa Ühenduste Ametlike Väljaannete Talitusse vastavalt artikli 77 lõikes 2 sätestatud menetlusele komisjoni vastuvõetud rakenduseeskirjadega kehtestatud vormis.”
Artikkel 3
Liikmesriigid jõustavad käesoleva direktiivi järgimiseks vajalikud õigusnormid hiljemalt 31. jaanuaril 2006. Liikmesriigid teatavad neist viivitamata komisjonile.
Kui liikmesriigid võtavad need normid vastu, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Artikkel 4
Käesolev direktiiv jõustub kahekümnendal päeval pärast selle avaldamise päeva Euroopa Liidu Teatajas.
Artikkel 5
Käesolev direktiiv on adresseeritud liikmesriikidele.
Brüssel, 7. september 2005

Labels: 12
3
15